দুর্ঘটনা এড়াতে এবার গাড়ির স্বাস্থ্যের দিকে নজর ব্যারাকপুর পুলিশ কমিশনারেটের

কলকাতা: দ্রুতগতির অন্যতম সড়ক ব্যারাকপুর-কল্যাণী এক্সপ্রেসওয়েতে (Barrackpore-Kalyani Express Way) দীর্ঘদিন ধরেই বেড়ে চলেছে দুর্ঘটনার সংখ্যা। প্রাণ হারিয়েছেন বহু মানুষ। তদন্তে উঠে এসেছে দুটি প্রধান কারণ, দ্রুতগতি এবং গাড়ির যান্ত্রিক ত্রুটি (District News)।

এই পরিস্থিতি মোকাবিলায় শনিবার বিশেষ পদক্ষেপ নিল ব্যারাকপুর পুলিশ কমিশনারেট। কেউটিয়া মোড়ের কাছে উত্তর ২৪ পরগনা জেলা পরিবহন দপ্তর ও ব্যারাকপুর পুলিশ কমিশনারেটের যৌথ উদ্যোগে আয়োজিত হয় ‘গাড়ির স্বাস্থ্য পরীক্ষা শিবির’। রাস্তায় চলাচলরত বিভিন্ন গাড়ি থামিয়ে সেগুলির প্রয়োজনীয় নথি, ব্রেক, টায়ার, লাইট এবং অন্যান্য যান্ত্রিক অংশ খতিয়ে দেখা হয় আধিকারিকদের তত্ত্বাবধানে।

আরও পড়ুন: দুর্যোগ কাটিয়ে সেজে উঠছে পাহাড়, ডুয়ার্স! উত্তরবঙ্গে এখন কী অবস্থা?

এই কর্মসূচিতে উপস্থিত ছিলেন এসিপি (ট্রাফিক) রাজশ্রী শংকর বনিক, আতপুর ট্রাফিক গার্ডের আধিকারিক সুরেশ্বর মণ্ডল, বাসুদেবপুর থানার ভারপ্রাপ্ত আধিকারিক তরুণ চক্রবর্তী এবং জেলা পরিবহন দফতরের আধিকারিক জয়দীপ নায়েক।

এই উদ্যোগ সম্পর্কে এসিপি (ট্রাফিক) রাজশ্রী শংকর বনিক ও জেলা পরিবহন আধিকারিক জয়দীপ নায়েক জানান, “জেলার প্রতিটি এলাকায় ধাপে ধাপে এ ধরনের শিবির হবে। দুর্ঘটনা কমাতে গাড়ির স্বাস্থ্য পরীক্ষা অত্যন্ত জরুরি। প্রতিটি গাড়ির অবস্থা যাচাই করে চালকদের হাতে লিখিত প্রতিবেদন দেওয়া হচ্ছে, এবং সাত দিনের মধ্যে প্রয়োজনীয় মেরামতির নির্দেশ দেওয়া হয়েছে।”